  Наталья Тетерина 3-тӥ тулыспалэ Удмуртиын Сталинград ожын вормонлы сӥзем акциос ортчозы. Туэ со вормон дырысен 75 ар тырме. Со сярысь элькунысь Мер палата ивортэ. Ужрадъёс Ижкарысь Ялан ӝуась тыл дорысь Вормон скверын 12 часын кутскозы, Сарапулын Радиозаводлэн Лулчеберетъя дворецез дорын — 11 часын. Та оже пыриськем геройёсты буре вайыса, Ялан ӝуась тыл доры сяськаос понозы. Собере творчествоя коллективъёсын сӥё-дано концерт кутскоз. Вань мылкыд карисьёсты солдат ӝукен сюдозы но пӧсь чаен утялтозы. Тодэ вайытом, Сталинград ожын 2 миллионлэсь трос адями нюръяськиз. Соос пӧлын асьме элькунын улӥсьёс но, кылсярысь Удмуртилэн комсомолэз нимо артиллери дивизион. Со ожмаськонэ Воронеж фронт пушкын 1942-тӥ арын толсуре ик пыриськиз. Асьме улосчиосты Башкириын ыбылӥськонъя 204-тӥ дивизиез кылдытыку басьтӥзы. Озьы ик соос ыбылӥськонъя 124-тӥ нимаз бригадаын ожмаськизы, Мамаев курганлэсь уйпалась бамалзэ утизы. Ог 15 адями, тросэз соос пӧлысь офицеръёс, генерал Родимцевлэн ыбылӥськонъя 13-тӥ гвардейской дивизияз ожмаськизы. Ӵапак та дивизия Мамаев курганэз басьтон дыръя тодмо луиз. Туннэ отын асьме ожгарчиослэн подвигзылы сӥзем быдӟым синпелет сылэ. Ожмаськисьёс пӧлын Фёдор Яковлевич Фалалеев но вал. Сталинград ожын со ожгар-омыр кужымъёслэн штабзылэн кивалтӥсез вал, асьме авиацилэсь ужъёссэ шонер радъяз. Соин но 1943-тӥ арын тулыспалэ сое Удмуртиысь нырысетӥзэ Суворовлэн кыкетӥ степенё орденэныз пусйизы, нош южтолэзе ини со генерал-полковник ним басьтӥз. Тодэ вайытом, 2017-тӥ арын 20-тӥ тулыспалэ Россилэн азьмуртэз Владимир Путин Сталинград ожын вормонлы 75 ар тырмонэз Россиын пусъён сярысь косэтэз юнматӥз. Асьме армилэн Сталинград дорын вормонэз Бадӟым Атыкай ожлэсь йылпумъянзэ сяна, дуннеын политикая кужымъёслэсь интызэс но трос аръёслы азьпала возьматӥз. Тегъёс: Ижкар Удмуртия Мерлык БыдӟымАтыкайож ож буреваён  